TACC ส่งคาแรคเตอร์ใหม่ “Warbie Yama” บุกตลาด มั่นใจดันรายได้ปี 64 โต
TACC เตรียมเปิดตัวเจ้านกจอมกวน “Warbie Yama” คาแรคเตอร์อินเตอร์ฝีมือคนไทย หวังขยายฐานลูกค้าใหม่ ต่อยอดรายได้ปี 2564 เติบโตต่อเนื่อง
15 มิ.ย. 2564

นายชัชชวี วัฒนสุข ประธานกรรมการบริหาร บริษัท ที. เอ. ซี. คอนซูเมอร์ จำกัด (มหาชน) หรือ TACC เปิดเผยว่า บริษัทฯเตรียมเปิดตัว Warbie Yama เจ้านกจอมกวน คาแรคเตอร์อินเตอร์ ฝีมือคนไทย โดย “อรุษ ตันตสิรินทร์” เป็นผู้สร้างสรรค์และเจ้าของลิขสิทธิ์คาแรคเตอร์ ซึ่งเกิดจากภาพยนตร์เอนิเมชั่นแบบสั้น เรื่อง “Cheez…z” และได้รับรางวัลจากเทศกาลหนังสั้นเอนิเมชั่นสากลต่างๆ มากมาย ต่อมาได้พัฒนาตัวละคร Warbie มาเป็นดิจิตัลสติกเกอร์ ใน LINE จนได้รับความนิยมไปทั่วโลก พร้อมรางวัล character of the year มีกลุ่มแฟนคลับมากมายในต่างประเทศ และด้วยเอกลักษณ์ที่น่าสนใจของ Warbie Yama ที่มีเรื่องราวอบอุ่น และนำเสนอคุณค่า สอดแทรกความรู้สึกเชิงบวกให้กับแฟนๆ ผ่านผลงานที่เกิดจากความใส่ใจในทุกขั้นตอน จึงส่งผลให้ TACC เลือกคาแรคเตอร์นี้
ทั้งนี้ มั่นใจว่า Warbie Yama คาแรคเตอร์ใหม่ฝีมือคนไทย ที่มีทั้งความน่ารัก แสนกวน นำออกมาบุกตลาด เพื่อขยายฐานลูกค้า จะได้รับการตอบรับอย่างดีเยี่ยม และคาดหวังว่าจะเป็นคาแรคเตอร์ที่มีชื่อเสียง และเป็นที่นิยมอันดับต้นๆ ในประเทศไทย ช่วยผลักดันรายได้ในปีนี้เติบโตอย่างต่อเนื่อง
สำหรับสินค้า “คาแรคเตอร์” ของ TACC ประกอบด้วย “Rilakkuma”, “หมาจ๋า” และ “Jay The Rabbit” โดย “หมาจ๋า” และ “Jay The Rabbit” เป็นคาแรคเตอร์ฝีมือคนไทย ที่กระแสแรง ไม่แพ้ “Rilakkuma” ซึ่งเป็นคาแรคเตอร์ ลิขสิทธิ์ของประเทศญี่ปุ่น